Offentliggørelse af en ansøgning om registrering af en betegnelse i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2021/C 417/10)

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1) , senest tre måneder efter datoen for offentliggørelsen.

ENHEDSDOKUMENT

»Saucisson sec de l’Ile de Beauté«/»Salciccia de l’Ile de Beauté«

EU-nr.: PGI-FR-02431 – 17. august 2018

BOB ( ) BGB (X)

1. Betegnelse

»Saucisson sec de l’Ile de Beauté«/»Salciccia de l’Ile de Beauté«

2. Medlemsstat eller tredjeland

Frankrig

3. Beskrivelse af landbrugsproduktet eller fødevaren

3.1. Produkttype

Kategori 1.2. Kødprodukter (opvarmet, saltet, røget m.m.)

3.2. Beskrivelse af produktet med betegnelsen i punkt 1

»Saucisson sec de l’Ile de Beauté«/»Salciccia de l’Ile de Beauté« er mere eller mindre cylinderformet. Ved overskæring ses en fars bestående af korn fra grovhakket kød og fedt.

Røgningen giver det en typisk ravfarvet til brun farve, som ikke nødvendigvis er ensartet på hele produktet. Naturtarmen kan være dækket med en naturlig skimmel, der har en hvidlig eller grøn til askegrå farve.

Dens indre farve skifter mellem brune til bordeaux korn og synlige hvide korn, der er fordelt på hele skiven.

Den har først en kraftig røget og pebret duft og herefter en duft af tørret kød.

I munden har den en uensartet tekstur, som skiftevis er fast på grund af kødkornene og smeltende på grund af fedtet. Den kendetegnes ved en god balance mellem salt, tørret kød og fedt, der fuldendes med en meget markant pebernote og tilstedeværelsen af en lang, røget eftersmag i munden, som dog ikke overdøver alle smagsnuancerne.

Fysisk-kemiske egenskaber

— Fugtindhold i det affedtede produkt ≤ 52 % (56 %, hvis produktet har en diameter på over 70 mm).

— Fedtindhold (ved et fugtindhold i det affedtede produkt på 77 %) ≤ 25 %.

— Kollagen/protein-forhold ≤ 15 %.

— Samlet indhold af opløselige sukkerarter (ved et fugtindhold i det affedtede produkt på 77 %) ≤ 2 %.

Længde, diameter og vægt er beskrevet i tabellen nedenfor:

Tarm Tørvægt Tarmens diameter Tarmens længde »Suivant« (efterende) 200 til 300 g 50-60 mm 25-30 cm > 300 g > 60 mm > 30 cm »Chaudin« (tyktarm) 200 til 300 g 45-60 mm 25-30 cm > 300 g > 60 mm > 30 cm »Rosette« (del af fedtende) 300 til 600 g 40-60 mm 30-40 cm > 600 g > 60 mm > 40 cm

Den markedsføres hel eller skiveskåret.

Når den markedsføres hel, er enderne samlet med en snor, og den sælges uindpakket eller pakket i film, vakuumpakket eller pakket i beskyttende atmosfære. Produkter på over 600 g markedsføres sammenbundet med en snor eller i net.

Skiverne markedsføres pakket i film, vakuumpakket eller pakket i beskyttende atmosfære.

3.3. Foder (kun for animalske produkter) og råvarer (kun for forarbejdede produkter)

De råvarer, der indgår i fremstillingen af »Saucisson sec de l’Ile de Beauté«/»Salciccia de l’Ile de Beauté«, stammer fra slagtesvin eller søer (højst 50 % af råvarernes vægt), som opfylder nedenstående kriterier:

— dyrene er fri for allelen Rn-, og under 3 % er halothanfølsomme

— det foder, der gives under opfedningen af slagtesvinene og søernes drægtigheds- eller hvileperiode, indeholder under 1,9 % linolsyre

— søerne har en hvileperiode på mindst 15 dage mellem smågrisenes fravænning og slagtningen

— ventetiden mellem dyrenes losning på slagteriet og deres slagtning er mindst 2 timer

— for slagtesvinenes vedkommende er slagtekroppens vægt før afblødning ≥ 75 kg

— for søernes vedkommende er slagtekroppens vægt før afblødning (uden hoved eller yver) ≥ 120 kg

— den endelige pH-værdi er mellem 5,50 og 6,20

— kødet har ingen af følgende fejl med hensyn til udseendet: blodrester, bylder, snavs fra fæces eller smøremiddel fra transportbånd, alvorlige farve- eller konsistensfejl

— fedtet er hvidt og fast

— kødet er rosa til rødt.

De anvendte udskæringer er nakke, kam, skinke, bryst, bov, rygspæk og afpudsninger af magert kød, hvor sværen er korrekt fjernet.

Fordelingsintervallerne ligger på 15-35 % fedt og 65-85 % magert kød.

Stykkerne modtages friske eller frosne.

3.4. Specifikke etaper af produktionen, som skal finde sted i det afgrænsede geografiske område

Fremstillingen af »Saucisson sec de l’Ile de Beauté«/»Salciccia de l’Ile de Beauté«, herunder alle etaper lige fra hakning til tørring, skal finde sted i det geografiske område.

3.5. Særlige regler for udskæring, rivning eller emballering osv. af det produkt, som betegnelsen henviser til

Udskæringen af produktet skal efterfølges af emballering (idet skiverne ikke længere er omgivet af en hinde) i film, vakuumpakning eller emballering i beskyttende atmosfære.

3.6. Særlige regler for mærkning af det produkt, som betegnelsen henviser til

—

4. Kort angivelse af det geografiske områdes afgrænsning

Det geografiske område for den beskyttede geografiske betegnelse »Saucisson sec de l’Ile de Beauté«/»Salciccia de l’Ile de Beauté« omfatter de to departementer Corse-du-Sud og Haute-Corse.

5. Tilknytning til det geografiske område

Den tilknytning, som »Saucisson sec de l’Ile de Beauté«/»Salciccia de l’Ile de Beauté« har til det geografiske område, bygger hovedsagelig på den traditionelle knowhow og de særlige egenskaber.

Udtrykket »Ile de Beauté« anvendes hyppigt som betegnelse for Korsika, som er en administrativ region i Frankrig og en bjergrig ø i Middelhavet.

Korsikas klima er et middelhavsklima. Det er kendetegnet ved varme, tørre somre og milde, fugtige vintre. På Korsika blæser der to dominerende vinde, nemlig »a tramuntana« om natten, som gør nætterne kølige, og »u maestrale« om dagen, som gør dagene tørre.

Jordbunds- og klimaforholdene er som helhed meget gunstige for skovvækst. Korsika er således en region med et overvejende skovpræg, hvor løvtræressourcerne — og navnlig kastanjetræer, egetræer og bøgetræer — er særlig godt repræsenteret på hele øens areal. På hele Korsika udgør den gennemsnitlige skovbevoksning 46 %, og det skovklædte areal dækker 401 817 ha, hvilket er langt mere end det nationale gennemsnit (26,9 %). Egetræet indtager førstepladsen blandt løvtræerne, og det gælder navnlig stenegen, som vokser på 22 % af øens skovklædte areal. Korkegen finder man navnlig i den centrale og sydlige del af øen, og den udgør ca. 15 % af skovarealet. Makien, som dækker et areal på over 200 000 ha, danner ofte en egentlig skovbevoksning, der kan blive op til 5 eller 6 meter høj. Bøgetræet vokser i over 1 000 meters højde, og kastanjetræet er et træ, der er særdeles velegnet til Korsikas naturlige miljø, eftersom det findes på hele øen, og der vokser eksemplarer tæt på havet i op til 1 200 meters højde.

Som følge af deres østatus har Korsikas indbyggere udviklet en knowhow, der er tilpasset disse klimaforhold og til deres øs skovressourcer, når det gælder fremstillingen af charcuteriprodukter.

Det tørre og blæsende klima på Korsika har således fremmet udviklingen af tørsaltning som konserveringsmetode til svinekød i modsætning til de kogte charcuteriprodukter, man finder i det nordlige Frankrig.

Fremstillingen af »Saucisson sec de l’Ile de Beauté«/»Salciccia de l’Ile de Beauté« bygger på en af de ældste metoder til konservering af svinekød, som man finder på hele Korsika. Den hører med til de produkter, der fortæres et moderat stykke tid efter svinets slagtning. Tørsaltning har således altid været et vigtigt aspekt af fødevarefremstillingen på Korsika og dermed af øens kultur.

Ved fremstillingen af »Saucisson sec de l’Ile de Beauté«/»Salciccia de l’Ile de Beauté« er hakningen grov for at efterligne den hakning, der traditionelt fandt sted med en kniv.

Herefter blandes stykkerne med fint salt og krydres evt. med vin eller krydderier.

De høje temperaturer, der forekommer en stor del af året, har ført til en videreudvikling af saltningsteknikken, idet der anvendes en høj koncentration af sort peber (4-9 g/kg). Sort peber, der oprindeligt blev brugt som et naturligt middel til at holde insekterne væk, er med tiden blevet et af de vigtigste særpræg ved »Saucisson sec de l’Ile de Beauté«/»Salciccia de l’Ile de Beauté«.

Røgningen sker med træ fra lokale løvtræer i modsætning til andre produkter, hvor der fortrinsvis anvendes nåletræer. Det mest anvendte træ er det, der er tættest på og mest tilgængeligt, nemlig eg, kastanje, bøg, jordbærtræ og lyng. Der er tale om en traditionel teknik, som tidligere normalt fandt sted i forbindelse med kastanjehøsten, der havde en fremtrædende plads i øens landbrug. Træ fra øens løvtræer er altid blevet anvendt til røgning af charcuteriprodukter, eftersom disse træer vokser på hele øen, og eftersom dette træ har en større brandfasthed og en meget mindre forbrændingsrest end nåletræ. Dette giver røgningen hele sin fine karakter og ikke den mætning af smagen, som nåletræer kunne give. Der er således tale om en »mild« røgning. Den gør det også muligt at konservere de saltede kødvarer og give stykkerne en ekstra ydre beskyttelse mod insekter. Røgning er et kulturtræk, som man navnlig møder i de regioner, der har haft en stor germansk befolkning. Desuden er røgningsmetoden, som er udviklet på hele øen, et særligt kendetegn, der er meget lidt udbredt i Middelhavsområdet.

Endelig er der tørringsetapen, som sker med tilførsel af luft udefra. Denne fase gør det muligt for produktets organoleptiske egenskaber at komme til udtryk.

»Saucisson sec de l’Ile de Beauté«/»Salciccia de l’Ile de Beauté«er et af Korsikas fremtrædende produkter, som bygger på knowhow, der afspejler øen, dens kultur og dens skikke. Det skiller sig ud i kraft af de specifikke fremstillingsteknikker, der er videregivet fra generation til generation. Denne knowhow giver produktet dets karakteristika:

— en typisk ravfarvet til brun farve, som ikke nødvendigvis er ensartet på hele produktet

— en uensartet tekstur, som skiftevis er fast på grund af kødkornene og smeltende på grund af fedtet

— en duft, der først er kraftig røget og pebret, og herefter en duft af tørret kød

— en god balance mellem salt, tørret kød og fedt

— en markant pebernote, som efterfølger denne smagseksplosion i munden, og som forlænger de hermed forstærkede smagsnuancer

— en lang, røget eftersmag i munden, som dog ikke overdøver alle smagsnuancerne.

Den særlige knowhow i forbindelse med fremstillingen af »Saucisson sec de l’Ile de Beauté«/»Salciccia de l’Ile de Beauté« er blevet udviklet i henhold til traditionelle teknikker, såsom grovhakning, og i overensstemmelse med øens klima og naturressourcer. Anvendelsen af en stor mængde sort peber, røgning med træ fra lokale løvtræer og tørring med tilførsel af luft udefra er metoder, der passer særlig godt til det tørre og blæsende klima, øbeliggenheden og øens store skovareal.

Grovhakningen af stykkerne giver en uensartet tekstur takket være de faste kødkorn og fedtkornene.

Anvendelsen af en stor mængde sort peber giver produktet en markant pebernote, der er karakteristisk for »Saucisson sec de l’Ile de Beauté«/»Salciccia de l’Ile de Beauté«.

Røgningen med træ fra lokale løvtræer (kastanje, eg, bøg osv.) giver en meget kompleks aromapalet (en lang, røget eftersmag i munden), som også er en meget vigtig særlig egenskab ved »Saucisson sec de l’Ile de Beauté«/»Salciccia de l’Ile de Beauté«. Den giver ligeledes produktet en kraftig røget duft og en typisk ravfarvet farve.

Tørring i tørringsanlæg med tilførsel af luft udefra gør det muligt at stabilisere og konservere produktet og er med til at udvikle dets organoleptiske egenskaber (en god balance mellem salt, tørret kød og fedt).

Øbeliggenheden har fremmet videregivelsen af denne knowhow fra generation til generation og har gjort det muligt at bevare egenskaberne ved »Saucisson sec de l’Ile de Beauté«/»Salciccia de l’Ile de Beauté«.

Henvisning til offentliggørelsen af varespecifikationen

(Artikel 6, stk. 1, andet afsnit, i gennemførelsesforordning (EU) nr. 668/2014)

https://extranet.inao.gouv.fr/fichier/CDC-SaucissonSecIdB-RepCOM2.pdf

(1) EUT L 343 af 14.12.2012, s. 1.